ΣΥΝΤΟΝΙΣΤΙΚΟ ΝΗΠΙΑΓΩΓΩΝ
www.nipiagogoi.gr
18/7/2019
ΕΙΝΑΙ ΥΠΑΡΚΤΑ Ή ΠΛΑΣΜΑΤΙΚΑ ΤΑ ΠΡΟΒΛΗΜΑΤΑ 
ΣΤΗΝ ΕΦΑΡΜΟΓΗ ΤΗΣ ΔΙΧΡΟΝΗΣ ΥΠΟΧΡΕΩΤΙΚΗΣ ΠΡΟΣΧΟΛΙΚΗΣ ΕΚΠΑΙΔΕΥΣΗΣ;

Το Συντονιστικό Νηπιαγωγών παραθέτει όλα τα στοιχεία από τα οποία φαίνεται ότι τα προβλήματα που αναφέρονται στην εφαρμογή της δίχρονης υποχρεωτικής προσχολικής εκπαίδευσης για το 2019-20 είναι διαχειρίσιμα, εφόσον υπάρχει η πολιτική βούληση της υλοποίησής της. Υπάρχουν περιπτώσεις δήμων που παρουσιάζουν προβλήματα «άνευ αιτιολογίας» μόνο για τη δημιουργία ρωγμών στην εφαρμογή της  και , έτσι ώστε αρχικά να υπάρξει η αναστολή της σε κάποιους δήμους και μελλοντικά να σταματήσει η εφαρμογή και στους δήμους στους οποίους ήδη υλοποιείται. 
Από τον πρώτο χρόνο εφαρμογής διαπιστώθηκε ότι η εμπλοκή των Δημάρχων δημιούργησε πολύ σοβαρά προβλήματα στην εφαρμογή του νόμου της Δίχρονης Υποχρεωτικής Προσχολικής Αγωγής και Εκπαίδευσης, αφού η γνώμη τους απέκτησε προστιθέμενη αξία και οι κινήσεις τους αρχίζουν να δημιουργούν ήδη εκπαιδευτική πολιτική (ολιγωρία στην εύρεση αιθουσών, σύγκλιση Δημοτικών Συμβουλίων για τη μη εφαρμογή της δίχρονης, άρνηση υποβολής τεχνικών δελτίων για την παραλαβή αιθουσών κλπ.).  
Βαρύτατες οι ευθύνες της προηγούμενης Κυβέρνησης που αφενός τους τοποθέτησε ως καθοριστικό παράγοντα στις τριμερείς επιτροπές και αφετέρου, δεν προχώρησε στη δημιουργία ενός δημοσίου φορέα, υπεύθυνου για τη σχολική στέγη, που όπως αποδεικνύεται εκ των γεγονότων αποτελούσε και αποτελεί επιτακτική ανάγκη για την επίλυση του κτιριακού προβλήματος στην παιδεία. 

Το χρονοδιάγραμμα εφαρμογής 

Το Σχολικό έτος 2018-19 έγινε εφαρμογή της δίχρονης υποχρεωτικής προσχολικής εκπαίδευσης  χωρίς να δημιουργηθούν  μη διαχειρίσιμα προβλήματα σε 184 δήμους
Το Σχολικό έτος 2019 -2020 θα εφαρμοστεί σε επιπλέον 114 δήμους
Το Σχολικό έτος 2020 -2021 θα εφαρμοστεί επιπλέον σε 27 δήμους (ΦΕΚ 2569-27/6/ 2019 ) και έτσι θα ολοκληρωθεί η εφαρμογή στο σύνολο των Δήμων.

Η χρηματοδότηση για την κάλυψη των αναγκών  
1.	Οι πρώτες 18 αίθουσες από την ΚΤΥΠ Α.Ε.
Έχει εγκριθεί από το αρμόδιο ΥΠΟΙΑΝ (Υπουργείο Οικονομίας και Ανάπτυξης) το έργο με κωδικό 2019ΣΕ04700002 και τίτλο «ΚΑΤΑΣΚΕΥΗ ΑΙΘΟΥΣΩΝ ΝΗΠΙΑΓΩΓΕΙΩΝ ΓΙΑ ΤΗΝ ΕΦΑΡΜΟΓΗ ΤΗΣ ΔΙΧΡΟΝΗΣ ΠΡΟΣΧΟΛΙΚΗΣ ΥΠΟΧΡΕΩΤΙΚΗΣ ΕΚΠΑΙΔΕΥΣΗΣ ΓΙΑ ΤΗΝ ΠΕΡΙΦΕΡΕΙΑΚΗ ΕΝΟΤΗΤΑ ΒΟΡΕΙΟΥ ΤΟΜΕΑ ΑΘΗΝΩΝ», προϋπολογισμού 1.190.400,00€ και ετήσιες πιστώσεις 1.190.400,00€. Φορέας υλοποίησης είναι η ΚΤΥΠ ΑΕ και φορέας χρηματοδότησης το ΥΠΠΕΘ.
2.	Στο με αρ. πρωτ. 159161/Β9/Φ8/952/25-09-2018 έγγραφο του ΥΠΠΕΘ με θέμα: "ΚΑΤΑΡΤΙΣΗ ΠΡΟΓΡΑΜΜΑΤΟΣ ΔΗΜΟΣΙΩΝ ΕΠΕΝΔΥΣΕΩΝ (Π.Δ.Ε.) 2018 ΤΟΥ ΥΠΠΕΘ ΔΡΑΣΗ «ΠΡΟΣΩΡΙΝΕΣ ΕΓΚΑΤΑΣΤΑΣΕΙΣ ΣΤΕΓΑΣΗΣ ΓΙΑ ΤΗΝ ΚΑΛΥΨΗ ΕΠΕΙΓΟΥΣΩΝ ΑΝΑΓΚΩΝ ΤΗΣ ΔΙΧΡΟΝΗΣ ΠΡΟΣΧΟΛΙΚΗΣ ΕΚΠΑΙΔΕΥΣΗΣ ΣΤΑ ΔΗΜΟΣΙΑ ΣΧΟΛΕΙΑ ΤΗΣ ΧΩΡΑΣ»’’ αναφέρεται ότι: «Στο πλαίσιο της υπ΄ αριθμ. 32732/21-03-2018 (ΑΔΑ: ΩΙΕΚ465ΧΙ8-ΩΔΗ) Εγκυκλίου οδηγιών που αφορά στην έγκριση και χρηματοδότηση του Π.Δ.Ε. 2018 και στον προγραμματισμό δαπανών του Π.Δ.Ε. 2019-2021 του Υπουργείου Οικονομίας και Ανάπτυξης (ΥΠΟΙΑΝ), καλούνται οι Δήμοι (Ν.Π.Δ.Δ.) που περιλαμβάνονται στην παρούσα όπως αποστείλουν πρόταση εγγραφής νέου έργου (ανά Δήμο)...»
Το σύνολο των αιθουσών είναι 95 και επιχορηγούνται έως 22.000,00€ πλέον Φ.Π.Α. για προμήθεια και τοποθέτηση κάθε αίθουσας διδασκαλίας, έως 14.000,00€ πλέον Φ.Π.Α. για προμήθεια και τοποθέτηση κάθε χώρου υγιεινής (W.C.) και έως 7.000,00€ πλέον Φ.Π.Α. για λοιπές δαπάνες προκειμένου να εξασφαλιστεί η λειτουργικότητα των ανωτέρω, περιλαμβανομένου και του απαιτούμενου εξοπλισμού σύμφωνα με τη δυναμικότητα (αριθμός μαθητών) ως εξής: ΕΝΔΕΙΚΤΙΚΟΣ ΒΑΣΙΚΟΣ ΕΞΟΠΛΙΣΜΟΣ ΑΙΘΟΥΣΑΣ: 1. Καρεκλάκια νηπίων, 2. Τραπεζάκια, 3. Παγκάκια νηπίων, 4. Πίνακες εργασιών, 5. Συρταριέρα νηπίων, 6. Βιβλιοθήκη, 7. Γραφείο Νηπ/γού, 8. Καρέκλα Νηπ/γού, 9. Κουκλοθέατρο, εκπαιδευτικά παιχνίδια.
3.	Ποσό 3.475.192,00€ από το Πρόγραμμα Δημοσίων Επενδύσεων του προϋπολογισμού του ΥΠΠΕΘ. 
Στις 08/11/2018 είχαν γίνει αιτήσεις από 20 Δήμους σε όλη τη χώρα για 69 αίθουσες διδασκαλίας με πλήρη εξοπλισμό.
Αναλυτικά υπέβαλαν αιτήσεις οι εξής:

Τελικά όμως, από τους δήμους που αναφέρονται παραπάνω έξι δεν κατέθεσαν τεχνικά δελτία και δεν προχώρησε η διαδικασία.
4.	Στο πολυνομοσχέδιο για την Παιδεία (Ν 4610/2019) που ψηφίστηκε πρόσφατα (άρθρο 220 και στην αιτιολογική έκθεση) αναφέρεται: «Με την ψήφιση του άρθρου 33 του Ν 4521/2018 (Α΄ 38) καθιερώνεται η δίχρονη υποχρεωτική προσχολική εκπαίδευση... Με την καθολική εφαρμογή της δίχρονης υποχρεωτικής προσχολικής εκπαίδευσης και στους 325 Δήμους της χώρας, προκύπτουν αυξημένες ανάγκες στέγασης σε αίθουσες νηπιαγωγείου σε αρκετούς από αυτούς τους δήμους, οι οποίες υπολογίζονται σε 670 περίπου νέες αίθουσες διδασκαλίας. Μέρος των αναγκών αυτών πρέπει να καλυφθεί ως την έναρξη του σχολικού έτους 2019-2020 και οι υπόλοιπες έως την έναρξη του σχολικού έτους 2020-2021... Η δαπάνη για την τοποθέτηση των προσωρινών αιθουσών και την ανέγερση των μόνιμων σχολικών δομών βαρύνει το εθνικό ή το συγχρηματοδοτούμενο σκέλος του Προγράμματος Δημοσίων Επενδύσεων του Υπουργείου Παιδείας, Έρευνας και Θρησκευμάτων.
5.	Επιδότηση των Σχολικών Επιτροπών (των Δήμων που έχουν ανάγκες σε αίθουσες) με 4.000€ ανά αίθουσα για την αγορά βασικού εξοπλισμού.

ΥΠΑΡΚΤΑ ΚΑΙ ΚΑΤΑΣΚΕΥΑΣΜΕΝΑ ΠΡΟΒΛΗΜΑΤΑ
Κάποιοι Δήμοι παρουσιάζουν προβλήματα της εφαρμογής της δίχρονης προσχολικής εκπαίδευσης αλλά αυτά δεν είναι θέμα έλλειψης χρηματοδότησης. Είναι προφανές όπως αναφέρει και η ΔΟΕ ότι πολλοί Δήμοι -σύμφωνα με τα στοιχεία που δόθηκαν από υπηρεσιακούς παράγοντες, παρότι χρηματοδοτήθηκαν για να αντιμετωπίσουν τα προβλήματα υποδομών, ολιγώρησαν, δεν το έπραξαν και τώρα παρουσιάζουν αιτιάσεις για τη μη εφαρμογή της δίχρονης υποχρεωτικής προσχολικής εκπαίδευσης.
Εκτός αυτού σε κάποιους δήμους υπήρχαν ήδη κτιριακά προβλήματα στα  Νηπιαγωγεία από χρόνια, για τα οποία επί σειρά ετών δεν έγιναν οι απαραίτητες ενέργειες για να επιλυθούν, με αποτέλεσμα τώρα να επιδεινωθεί η κατάσταση.
Σε καμία περίπτωση όμως δεν ισχύει ότι 40 δήμοι -όπως αναφέρθηκε- έχουν υπαρκτό πρόβλημα. Είναι αδιανόητο να δίνονται τέτοια στοιχεία όταν στην πραγματικότητα το πρόβλημα εντοπίζεται σε λιγότερους από 20 δήμους.
Στην Αττική σύμφωνα με τα στοιχεία των συλλόγων των εκπαιδευτικών έχουν δρομολογηθεί λύσεις όπου υπήρχαν προβλήματα, εκτός από 3-4 περιοχές, όπου άμεσα θα πρέπει να εντατικοποιηθούν οι προσπάθειες για την εξεύρεση λύσης.
Όμως συνεχίζεται η αλλοπρόσαλλη κατάσταση που επικρατεί τα τελευταία χρόνια σε κάποιους δήμους, όπως για παράδειγμα στο Δήμο Αμαρουσίου, το Δήμο Κηφισιάς, και το Δήμο - Λυκόβρυσης.
Είναι συνεχείς οι καταγγελίες του Συλλόγου Εκπαιδευτικών ΠΕ Αμαρουσίου. Παραθέτουμε ενδεικτικά:
4/6/2019 –«...καταγγείλαμε ως υποκριτική τη στάση του Δήμου Αμαρουσίου και του απερχόμενου Δημάρχου κου Γ. Πατούλη, ο οποίος, αν και υπέγραψε στην τριμερή επιτροπή για την εφαρμογή της Δίχρονης στο Μαρούσι, δεν έκανε απολύτως τίποτα για την εξεύρεση αιθουσών, όπως δεν έκανε απολύτως τίποτα επί 13 χρόνια που ήταν Δήμαρχος Αμαρουσίου για την ανέγερση έστω κι ενός νέου Νηπιαγωγείου ή Δημοτικού Σχολείου, ενώ τώρα ζητά την αναστολή της εφαρμογής της Δίχρονης στο Δήμο Αμαρουσίου έχοντας ως στόχο το πέρασμα των Νηπιαγωγείων στους Δήμους.». 
«Δεν έχουν προχωρήσει σε καμία ουσιαστική ενέργεια, με το πρόσχημα της αναμονής των αιθουσών ή της αδυναμίας για ενοικίαση αυτών και ζητούν αναστολή της εφαρμογής του νόμου από Σεπτέμβριο». 
Αντίθετα πολλοί δήμοι στην Αττική και στην υπόλοιπη Ελλάδα έχουν προβεί στις απαραίτητες διαδικασίες. 
Αναφέρουμε (από αναρτήσεις στο διαδίκτυο) ενδεικτικά:
1.ΥΠΟΙΑΝ Αρ. Πρωτ. 101458/27-09-2018: 2018ΣΕ04700024 ΠΡΟΜΗΘΕΙΑ ΔΥΟ ΑΙΘΟΥΣΩΝ, ΔΥΟ WC ΚΑΙ ΕΞΟΠΛΙΣΜΟΥ, ΓΙΑ ΤΙΣ ΑΝΑΓΚΕΣ ΤΟΥ 9ΟΥ ΝΗΠΙΑΓΩΓΕΙΟΥ Δ.Κ.Κ. ΚΑΙ ΤΟΥ 5ΟΥ ΝΗΠΙΑΓΩΓΕΙΟΥ Δ.Κ.Α.Α. ΤΟΥ ΔΗΜΟΥ ΑΓ. ΑΝΑΡΓΥΡΩΝ - ΚΑΜΑΤΕΡΟΥ. 105.200,00€.
2. ΥΠΟΙΑΝ Αρ. Πρωτ. 32166/19-03-2019 : ΣΕ04700000 1ο ΝΗΠΕΙΑΓΩΓΕΙΟ ΠΙΚΕΡΜΙΟΥ & 2ο ΝΗΠΙΑΓΩΓΕΙΟ ΡΑΦΗΝΑΣ ΤΟΥ ΔΗΜΟΥ ΡΑΦΗΝΑΣ - ΠΙΚΕΡΜΙΟΥ 142.600,00€.
3. «ΚΑΤΑΣΚΕΥΗ ΚΤΙΡΙΑΚΩΝ ΚΑΙ ΛΟΙΠΩΝ ΕΓΚΑΤΑΣΤΑΣΕΩΝ - ΔΙΑΜΟΡΦΩΣΗ ΚΑΙ ΑΝΑΔΕΙΞΗ ΚΟΙΝΟΧΡΗΣΤΩΝ ΧΩΡΩΝ - υποέργο (νέο): Προμήθεια λυόμενων αιθουσών για τις ανάγκες στέγασης του νηπιαγωγείου και του λυκείου Άνω Βιάννου», με προϋπολογισμό 49.600,00€, μαζί με το ΦΠΑ.

Η ΙΣΤΟΡΙΑ ΤΟΥ 2006 ΕΠΑΝΑΛΑΜΒΑΝΕΤΑΙ ΤΟ 2019
Κάτω από την πίεση απεργίας διάρκειας 6 εβδομάδων το εκπαιδευτικό κίνημα κερδίζει τον ένα χρόνο υποχρεωτικότητας στο Νηπιαγωγείο. Ψηφίζεται ο νόμος για υποχρεωτικότητα φοίτησης ενός έτους των νηπίων ηλικίας 5-6 ετών στο νηπιαγωγείο (N.3518, άρθρο 73, ΦEK 272 τ. A’, 21.12.2006). Όμως με το άρθρο 32 Ν3577/2007 που όριζε ότι «Το σχολικό έτος 2007−2008 δύνανται να λειτουργήσουν τμήματα νηπιαγωγείων εντός των παιδικών και βρεφονηπιακών σταθμών...» υπονομεύτηκε η εφαρμογή της υποχρεωτικότητας.
 Η Εκπαιδευτική κοινότητα με αγώνες, απεργίες, παραστάσεις διαμαρτυρίας κ.ά. πέτυχε να μην εφαρμοστεί αυτή η διάταξη.
Το 2019 η πολιτική ηγεσία του ΥΠΠΕΘ αναφέρει το ενδεχόμενο αναστολής της εφαρμογής σε κάποιους δήμους.
Πιο συγκεκριμένα:
Στη συνάντηση στις 15-07-2019 του Δ.Σ. της Δ.Ο.Ε. με την πολιτική ηγεσία του Υπουργείου Παιδείας με αντικείμενο την εφαρμογή της δίχρονης υποχρεωτικής προσχολικής αγωγής και εκπαίδευσης «η  πολιτική ηγεσία του υπουργείου Παιδείας τόνισε προς τη ΔΟΕ ότι σε αρκετούς Δήμους (από τους 114 της δεύτερης χρονιάς εφαρμογής) παρουσιάζονται προβλήματα σε επίπεδο εξεύρεσης αιθουσών, προβλήματα τα οποία  είναι υπαρκτά. Ανέφερε, επίσης, ότι εφόσον, τελικά, διαπιστωθεί ότι σε κάποιους Δήμους υπάρχουν ανυπέρβλητα προβλήματα που αφορούν την εξεύρεση αιθουσών, θα εισηγηθεί στον Πρωθυπουργό νομοθετική ρύθμιση ένταξής τους στο τρίτο έτος εφαρμογής, ώστε να υπάρχει ο απαιτούμενος χρόνος επίλυσης αυτών των προβλημάτων.».
Όλοι γνωρίζουν πως αυτή η νομοθετική ρύθμιση θα δημιουργήσει ένα φαύλο κύκλο προβλημάτων πολύ σοβαρότερων από αυτά που ήδη υπάρχουν και αν τελικά γίνει θα είναι πολιτική απόφαση με την οποία η ιδιωτικοποίηση της εκπαίδευσης θα αρχίσει από το Νηπιαγωγείο. 
Συγκεκριμένα:
1. Η ΕΕΤΑΑ έχει ήδη ανακοινώσει τα προσωρινά αποτελέσματα για τις θέσεις φιλοξενίας παιδιών στους βρεφονηπιακούς σταθμούς και στις 21/07/2019 θα ανακοινώσει τα τελικά. Οι θέσεις στους παιδικούς σταθμούς έχουν καλυφθεί από παιδιά ηλικίας έως 4 ετών και αυτό αποτελεί ένα από τα πολύ θετικά αποτελέσματα της καθιέρωσης της δίχρονης υποχρεωτικής προσχολικής εκπαίδευσης. Για πρώτη φορά σχεδόν όλα τα παιδιά ηλικίας έως 4 ετών έχουν θέση σε παιδικό σταθμό και δεν θα υπάρχουν 30.000-40.000 παιδιά εκτός παιδικών σταθμών, όπως συνέβαινε έως τώρα.
Προφανώς και δεν μπορούν να εκδιωχθούν αυτά τα παιδιά από τους παιδικούς σταθμούς και να ανατραπεί ο οικογενειακός προγραμματισμός των οικογενειών τους την τελευταία στιγμή.
2. Ως συνέπεια όσων προαναφέρθηκαν τα προνήπια θα πρέπει ή να μη φοιτήσουν καθόλου ή να πάνε σε ιδιωτικούς παιδικούς σταθμούς. Το γεγονός να μη φοιτήσουν καθόλου φυσικά το θεωρούμε καταστροφικό γι` αυτά τα παιδιά. Η αναζήτηση θέσης σε ιδιωτικούς παιδικούς σταθμούς προϋποθέτει μεγάλη οικονομική επιβάρυνση των γονέων. Η περίπτωση της χορήγησης μηνιαίου κουπονιού 180€ για χρήση σε σταθμό της επιλογής των γονέων που έχει αναφερθεί από τη Νέα Δημοκρατία προεκλογικά, δεν μπορεί να γίνει για παιδιά που ήδη έχουν εγγραφεί στην υποχρεωτική εκπαίδευση.
Οι εγγραφές έχουν τελειώσει από τις 20 Μαΐου 2019. Συνεπώς αυτά τα παιδιά έχουν εγγραφεί στην υποχρεωτική εκπαίδευση και τώρα θα πρέπει να διαγραφούν και να εγγραφούν στην προαιρετική εκπαίδευση! Δεν έχει συμβεί ποτέ ένα παρόμοιο γεγονός στα εκπαιδευτικά χρονικά! Το πρόβλημα είναι πολύ μεγάλο τόσο από ηθική όσο και από οικονομική και νομική άποψη. Με μια νομοθετική ρύθμιση σαν αυτή θα έχουμε το πρώτο δείγμα υποχρεωτικής εκπαίδευσης στην Ελλάδα που θα λειτουργεί με βάση το εκπαιδευτικό κουπόνι. Αυτό αποτελεί την αρχή της ιδιωτικοποίησης της εκπαίδευσης.
3. Το ΦΕΚ 623 για την εφαρμογή της δίχρονης υποχρεωτικής προσχολικής εκπαίδευσης σε 114 επιπλέον Δήμους εκδόθηκε από το Φεβρουάριο του 2019. Σε αυτό το εξάμηνο τα Νηπιαγωγεία και οι Παιδικοί σταθμοί, στις περιοχές που αυτό αναφέρει, έχουν ήδη προσαρμόσει τον τρόπο λειτουργίας τους (προσλήψεις προσωπικού στους Παιδικούς Σταθμούς για ηλικίες παιδιών μικρότερες των 4 ετών, εγγραφές κ.ά.) σύμφωνα με όσα αναγράφονται σε αυτό. Αναπροσαρμογές της τελευταίας στιγμής θα δημιουργήσουν μεγάλες αναστατώσεις και αποδιοργάνωση της λειτουργίας τους.
4. Επιβάρυνση του κρατικού προϋπολογισμού, αφού το κόστος φοίτησης 22 προνηπίων για ένα χρόνο –αν επιχορηγηθεί με κάποιο τρόπο- είναι μεγαλύτερο από την αγορά αίθουσας. Το συνολικό κόστος της φοίτησης εκτός δημόσιου Νηπιαγωγείου είναι μεγαλύτερο από την αγορά αίθουσας (η οποία θα μπορεί να χρησιμοποιηθεί για 4-6 έτη) και του αναγκαίου εξοπλισμού, ο οποίος θα μπορεί να χρησιμοποιηθεί για πάρα πολλά έτη. Αν η πολιτική ηγεσία του Υπουργείου Παιδείας προβεί σε τέτοιες νομοθετικές ρυθμίσεις είναι ξεκάθαρο ότι ο στόχος είναι η ιδιωτικοποίηση της εκπαίδευσης και όχι η υποστήριξη του δημόσιου σχολείου. 

ΚΑΛΟΥΜΕ ΤΗ ΔΟΕ ΚΑΙ ΤΟΥΣ ΣΥΛΛΟΓΟΥΣ Π.Ε. 
Να πάρουν όλα τα απαραίτητα μέτρα και να θωρακίσουν το δημόσιο Νηπιαγωγείο, μη επιτρέποντας την αναστολή/αναβολή ένταξης Δήμων στην υποχρεωτικότητα και την ιδιωτικοποίηση τμημάτων της εκπαίδευσης.

ΚΑΛΟΥΜΕ ΤΟ ΥΠΟΥΡΓΕΙΟ
•	Να δημιουργήσει άμεσα όλες εκείνες τις συνθήκες ώστε όλα τα παιδιά 4-6 ετών να φοιτήσουν στο Δημόσιο Νηπιαγωγείο και να μην υπάρξει ταλαιπωρία μαθητών, γονέων και συναδέλφων μέσα σε κλίμα αβεβαιότητας επιλύοντας άμεσα  τα οποιοδήποτε προβλήματα προκύπτουν κεντρικά και τοπικά (διδακτικό προσωπικό, υλικοτεχνική υποδομή, δωρεάν μετακινήσεις παιδιών λόγω κακού αστικού σχεδιασμού, άμεσες αλλαγές χρήσεων γης και οικημάτων, επίσπευση διαδικασιών κλπ.).
•	Να ξεκινήσει την άμεση έκδοση των ΚΥΑ για την προμήθεια αιθουσών των Δήμων που έχουν αιτηθεί και να εκδώσει νέα πρόσκληση για τους Δήμους που χρειάζονται αίθουσες, αντί να αναστείλει την υποχρεωτικότητα σε κάποιους Δήμους, γνωρίζοντας μάλιστα τα επιπλέον προβλήματα-«ντόμινο» που θα δημιουργηθούν στον οικογενειακό προγραμματισμό των μικρότερων παιδιών, αφού τα προσωρινά αποτελέσματα της ΕΕΤΑΑ έχουν ανακοινωθεί και όλα σχεδόν τα παιδιά βρήκαν μια θέση σε παιδικό σταθμό.  
•	Να επιδοτήσει άμεσα τις σχολικές επιτροπές (των δήμων με ανάγκες σε αίθουσες) με 4.000€ από το πρόγραμμα Δημοσίων επενδύσεων, όπως αρχικά είχε προγραμματιστεί.
 
Στο παραπάνω πλαίσιο καλούμε τους συναδέλφους Νηπιαγωγούς σε κλίμα ψυχραιμίας, εγρήγορσης αλλά και αποφασιστικότητας και ενότητας του κλάδου να απαιτήσουν άμεσα την εφαρμογή της Υποχρεωτικότητας στο Νηπιαγωγείο.

ΔΗΛΩΝΟΥΜΕ ΟΤΙ
Η ΕΦΑΡΜΟΓΗ ΤΗΣ ΔΙΧΡΟΝΗΣ ΥΠΟΧΡΕΩΤΙΚΗΣ ΔΗΜΟΣΙΑΣ ΚΑΙ ΔΩΡΕΑΝ ΠΡΟΣΧΟΛΙΚΉΣ ΑΓΩΓΗΣ ΚΑΙ ΕΚΠΑΙΔΕΥΣΗΣ ΑΠΟΤΕΛΕΙ ΜΑΧΗ ΓΙΑ ΤΗ ΝΙΚΗ ΕΝΑΝΤΙΑ ΣΤΗΝ ΙΔΙΩΤΙΚΟΠΟΙΗΣΗ ΚΑΙ ΕΜΠΟΡΕΥΜΑΤΟΠΟΙΗΣΗ ΤΗΣ ΕΚΠΑΙΔΕΥΣΗΣ

ΑΠΑΙΤΟΥΜΕ
ΔΙΧΡΟΝΗ ΥΠΟΧΡΕΩΤΙΚΗ ΠΡΟΣΧΟΛΙΚΗ ΑΓΩΓΗ ΚΑΙ ΕΚΠΑΙΔΕΥΣΗ ΣΤΟ ΝΗΠΙΑΓΩΓΕΙΟ ΑΜΕΣΑ ΣΕ ΟΛΗ ΤΗΝ ΕΠΙΚΡΑΤΕΙΑ
ΚΑΝΕΝΑ ΝΗΠΙΑΓΩΓΕΙΟ ΣΤΟΥΣ ΔΗΜΟΥΣ ΚΑΙ ΣΤΟΥΣ ΙΔΙΩΤΕΣ !
ΟΧΙ ΣΤΗΝ ΙΔΙΩΤΙΚΟΠΟΙΗΣΗ ΤΗΣ ΕΚΠΑΙΔΕΥΣΗΣ!